山中言事八韻寄李支使
作者：方干
朝代：唐

paragraphs: 豈知經史深相悞，兩鬢垂絲百事休。
受業幾多爲弟子，成名一半作公侯。
前時射鵠徒拋箭，此日求魚未上鉤。
竹裏斷雲來枕上，巖邊片月在牀頭。
過庭急雨和花落，遶舍澄泉帶葉流。
緬想遠書聆鵲喜，窺尋嘉果覺猿偷。
舊詩改處空留韻，新醞嘗來不滿篘。
阮瑀如能問寒餒，風光當日入滄洲。